**Тэма 9. Лексічны склад беларускай мовы**

**Лексіка** (грэч. *lexikos* – які адносіцца да слова, слоўнікавы) – *гэта сукупнасць слоў мовы, яе слоўнікавы склад*.

Лексіка – найбольш адкрыты і пранікальны для змен раздзел мовы, таму дакладна падлічыць колькасць слоў, якія існуюць у мове, немагчыма: па самых сціплых падліках, слоўнікавы склад сучаснай беларускай мовы налічвае каля **паўмільёна** слоў; 100 тыс. – ведае адукаваны чалавек, 10 тыс. – рэгулярна выкарыстоўвае, 3 тыс. – лексічны мінімум.

Раздзел мовазнаўства, які вывучае лексіку, г. зн. слоўнікавы склад мовы, лексічныя значэнні слоў, іх паходжанне, развіццё і ўжыванне, называецца **лексікалогіяй**.

***1. Лексіка паводле сферы ўжывання***

Лексіка беларускай мовы ў залежнасці ад характару функцыянавання дзеліцца **на дзве вялікія групы**: ***агульнаўжывальную*** лексіку і лексіку ***абмежаванага ўжывання***. У першую групу ўваходзяць словы, выкарыстанне якіх не абмежавана ні тэрыторыяй распаўсюджання, ні родам дзейнасці людзей; яны складаюць аснову слоўнікавага складу беларускай мовы. Значэнне такіх слоў зразумела кожнаму носьбіту мовы.

Да ***лексікі абмежаванага ўжывання*** адносяцца словы, ужыванне якіх абмежавана: 1) мясцовасцю (*дыялектная лексіка*); 2) родам заняткаў ці інтарэсаў (*жаргонная лексіка*); 3) прафесіяй (*спецыяльная лексіка*).

***Дыялектная лексіка*** – словы, распаўсюджаныя на тэрыторыі пэўнага дыялекту, якія не ўваходзяць у склад літаратурнай мовы.

***Жаргонная лексіка*** – гэта разнавіднасць мовы, якая выкарыстоўваецца колам людзей, аб’яднаных агульнасцю інтарэсаў, заняткаў, становішчам у грамадстве. У сучаснай мове выдзяляюць *моладзевы жаргон, або слэнг*.

***Спецыяльная лексіка*** – гэта словы і спалучэнні слоў, звязаныя з прафесійнай дзейнасцю людзей. Сярод спецыяльных слоў выдзяляюць ***прафесіяналізмы*** і ***тэрміны***.

Да ***прафесіяналізмаў*** адносяцца словы і выразы, якія выкарыстоўваюцца ў розных сферах вытворчасці, тэхнікі, што не сталі, аднак, агульнаўжывальнымі. У адрозненне ад ***тэрмінаў***, прафесіяналізмы функцыянуюць ***пераважна ў вусным маўленні як «паўафіцыйныя» словы, якія не маюць строгага навуковага характару***. Напрыклад, *матан* – матэматычны аналіз, *чацвярцічка* – чацвярцічны перыяд і інш.

***Тэрмін*** – ***спецыяльнае слова ці словазлучэнне, створанае для дакладнага выражэння спецыяльных паняццяў і абазначэння спецыяльных прадметаў***. Кожнае слова-тэрмін мае дакладнае вызначэнне, зафіксаванае ў спецыяльных навуковых даследаваннях ці тэрміналагічных слоўніках паняцце. Тэрміны і прафесіяналізмы даюцца ў тлумачальных слоўніках з паметай «*спецыяльнае*», зрэдку ўказваецца сфера прымянення таго ці іншага тэрміна: *фіз., мед., мат*.

***2. Лексіка беларускай мовы паводле этымалогіі (паходжання)***

Беларуская лексіка складаецца з дзвюх асноўных груп: ***спрадвечна беларускай*** і ***запазычанай***.

*Спрадвечна беларускія словы* маюць некалькі часавых пластоў*:*

1) ***індаеўрапейскія*** (самыя старажытныя ў мове словы, якія ўзніклі яшчэ ў перыяд індаеўрапейскага адзінства) – герм., рам., балт., слав. і інш. моўных груп, якія з’яўляюцца роднаснымі, але ў рознай ступені, што адзначаецца ў неаднолькавым падабенстве знешняй формы слова (*маці – mother, брат – brother, сястра – sister, сын – son, дзень – day, ноч – night, вада – water, воўк – wolf, гусь – goose, кот – cat* і інш.)

2) ***агульнаславянскія*** (словы праславянскага перыяду, узніклі да часу рассялення славян) – назвы асоб: *дзед, бабуля*; частак цела: *глотка, калена, валасы*; свойскіх жывёл: *авечка, бык, карова, кабан, кабыла, конь, каза*; дзікіх звяроў: *ліса, заяц*; птушак: *галка, варона*; прадметаў: *калода, валун, жэрдка, вулей*; раслін: *асака, бяроза, ліпа*; адзення, абутку: *кашуля*; адцягненых паняццяў і з’яў прыроды: *заўтра, імгла, агонь*; дзеянняў, стану: *ісці, гаварыць, маўчаць*).

3) ***уласна беларускія*** (не ўжываюцца нават у блізкароднасных мовах) – *волат, золак, вежа, абшар, навальніца, сківіца, пакута, шмат, сябар, дрэнны, сціплы і інш.*

***3. Лексіка паводле стылістычнай афарбоўкі***

Стылістычная афарбоўка слова – гэта ***дадатковая да яго лексічнага значэння ўласцівасць, якая вызначае прыналежнасць слова да пэўных стыляў мовы***.

Паводле стылістычнай афарбоўкі лексіка можа быць:

1) ***нейтральнай (міжстылёвай)*** – словы не маюць ніякай афарбоўкі і могуць ужывацца ў любым стылі: *брат, неба, вішня, бусел, чытаць.*

2) ***кніжнай*** – “высокія” словы, якія з’яўляюцца характэрнай прыкметай навуковага, афіцыйна-справаводчага, канфесійнага, публіцыстычнага і – часткова – мастацкага стыляў: *узаемадзеянне, асіміляцыя, дыферэнцыял, асэнсаванне, інтэграцыя*.

3) ***размоўнай*** – словы, якія ўжываюцца ў гутарковым стылі, а таксама ў стылі інтэрнэт-камунікацыі і – часткова – у мастацкім.

***4. Лексіка БМ паводле ступені ўжывання (актыўная і пасіўная)***